CELEX: C2007/042/64
Language: ro
Date: 2007-02-24 00:00:00
Title: Cauza T-404/06 P: Recurs introdus la 22 decembrie 2006 de către Fundația europeană pentru formare împotriva hotărârii pronunțate la 26 octombrie 2006 de Tribunalul funcției publice în cauza F-1/05, Landgren/Fundația europeană pentru formare

24.2.2007   
            
            
               RO
            
            
               Jurnalul Oficial al Uniunii Europene
            
            
               C 42/37
            
         Recurs introdus la 22 decembrie 2006 de către Fundația europeană pentru formare împotriva hotărârii pronunțate la 26 octombrie 2006 de Tribunalul funcției publice în cauza F-1/05, Landgren/Fundația europeană pentru formare
   (Cauza T-404/06 P)
   (2007/C 42/64)
   Limba de procedură: franceza
   Părțile
   
      Recurentă: Fundația europeană pentru formare (Torino, Italia), (reprezentant: G. Vandersanden, avocat)
   
      Cealaltă parte în proces: Pia Landgren
   Concluziile părții reclamante
   
               —
            
            
               constatarea admisibilității și temeiniciei prezentului recurs;
            
         
               —
            
            
               în consecință, anularea hotărârii TFP din 26 octombrie 2006, în cauza F-1/05, Landgren/Fundația europeană pentru formare, ce constituie obiectul prezentului recurs și recunoașterea, pentru acest motiv, a caracterului licit al deciziei de concediere a pârâtei, din data de 25 iunie 2004, având drept consecință absența bazei juridice a oricărei despăgubiri;
            
         
               —
            
            
               obligarea pârâtei la plata cheltuielilor de judecată, inclusiv a propriilor cheltuieli efectuate în cadrul procedurii înaintea TFP.
            
         Motivele și principalele argumente
   Prin hotărârea din 26 octombrie 2006, a cărei anulare se solicită în cadrul prezentului recurs, Tribunalul funcției publice a anulat decizia din 25 iunie 2004 a Fundației europene pentru formare, având ca obiect rezilierea contractului cu durată nedeterminată privitor la reclamanta Landgren în calitate de agent temporar, invitând părțile să se pună de acord asupra compensației pecuniare decurgând din caracterul ilegal al deciziei.
   În susținerea cererii de anulare a hotărârii menționate, Fundația invocă două argumente, primul dintre acestea întemeindu-se pe nerespectarea întinderii obligației de a motiva. Recurenta susține că nu ar exista nicio bază legală care să oblige pârâta să motiveze decizia de concediere a unui agent temporar și că, prin constatarea contrară, hotărârea atacată ar încălca articolul 47 din RAA (1) și jurisprudența care face aplicarea acestei dispoziții. Mai mult, recurenta susține că hotărârea atacată s-ar întemeia în mod greșit pe acorduri și convenții care nu se aplică raporturilor dintre instituții și personalul acestora. Ea susține, de asemenea, că hotărârea atacată ar conține o contradicție între cerința expresă a motivării și legitimitatea cunoașterii motivelor deciziei de reziliere pe care cea în cauză o are.
   În cadrul celui de-al doilea argument, recurenta susține că hotărârea atacată ar conține o eroare de drept constând, pe de o parte, într-o interpretare greșită a faptelor și, pe de altă parte, într-o nerespectare a interesului general, procedându-se la o apreciere eronată a elementelor concrete asupra cărora reclamanta Landgren a fost informată și care constituie motivarea deciziei de concediere.
   
      (1)  Regimul aplicabil altor agenţi ai Comunităţilor (RAA) a fost definit prin articolul 3 al Regulamentului (CEE, Euratom, CECO) nr. 259/68 al Consiliului, din 29 februarie 1968, de stabilire a Statutului funcţionarilor Comunităţilor Europene precum şi RAA (JO L 56, p. 1).